Mikill órói er í stjórnmálum í Færeyjum, minnstu munaði að stjórnin félli en hún hefur keypt sér gálgafrest með hrókeringum, en hefur misst meirihlutann á Lögþinginu.
33 þingmenn sitja á Lögþinginu í Færeyjum, mið- og hægri stjórn hefur farið með völd í rúm tvö ár. Sambandsflokkurinn, Miðflokkurinn og Fólkaflokkurinn höfðu nauman meirihluta, en nú getur Bárður á Steig Nielsen, lögmaður eða forsætisráðherra, ekki lengur gengið að því að meirihluti þingmanna styðji stjórnina.
Erfiðleikar komu upp í stjórnarsamstarfinu í Færeyjum eftir að tveir þingmenn stjórnarinnar, Annika Olsen og Johan Dahl, lýstu stuðningi við tillögu stjórnarandstöðunnar um réttindabætur fyrir samkynhneigðar mæður. Miðflokkurinn, undir forystu Jenis av Rana, menntamála- og utanríkisráðherra, er algerlega andvígur auknum réttindum hinsegin fólks.
Íslendingar muna ef til vill að Jenis av Rana neitaði að sitja kvöldverðarboð með Jóhönnu Sigurðardóttur, þáverandi forsætisráðherra, og Jónínu Leósdóttur eiginkonu hennar, þegar þær voru í opinberri heimsókn í Færeyjum fyrir rúmum áratug.
Þrátt fyrir hótanir Jenis av Rana um stjórnarslit var tillaga stjórnarandstöðunnar samþykkt og það þó að Anniku Olsen hefði verið bolað af þingi. Ráðherrar sitja ekki á þingi í Færeyjum og tveir ráðherrar Fólkaflokksins létu af embætti og tóku sæti sín á þingi og þar með missti Annika Olsen þingsæti sitt og varð fyrsti varaþingmaður Fólkaflokksins.
Megn óánægja virðist með framgöngu formanns Fólkaflokksins, Jørgens Niclasens. Ef marka má af könnun sem gerð var eftir breytingarnar í vikunni hefur flokkurinn hefur tapað helmingi fylgis síns.
Hinum flokkunum, Sambandsflokknum og Fólkaflokknum, var í mun að komast hjá stjórnarslitum